গ্রেফতারি পরোয়ানায় স্থগিতাদেশ, স্বস্তি উথাপ্পার

কলকাতা: স্বস্তি পেলেন প্রাক্তন ভারতীয় ক্রিকেটার রবিন উথাপ্পা (Robin Uthappa)। প্রভিডেন্ট ফান্ড জালিয়াতি কাণ্ডে (Provident Fund Scam) তাঁর বিরুদ্ধে গ্রেফতারি পরোয়ানা জারি হয়েছিল। তার উপর স্থগিতাদেশ দিল কর্নাটক হাইকোর্ট (Karnataka High Court)। সেই সঙ্গে তদন্তের উপরেও অন্তর্বর্তী স্থগিতাদেশ দেওয়া হয়েছে।

ভারতের জাতীয় দলের হয়ে ৫৯টি আন্তর্জাতিক ম্যাচ খেলা উথাপ্পা গুরুতর সংকটের সম্মুখীন। ৪ ডিসেম্বর বেঙ্গালুরুর আঞ্চলিক প্রভিডেন্ট ফান্ড কমিশনারের তরফে তাঁর বিরুদ্ধে জারি হয় গ্রেফতারি পরোয়ানা। এক বেসরকারি কোম্পানির ডিরেক্টর থাকাকালীন সেই সংস্থার কর্মীদের বেতন থেকে পিএফ খাতে টাকা কেটে নেওয়া হলেও সেই অর্থ জমা পড়েনি। টাকার অঙ্ক ২৩.৩৬ লক্ষ। ২০১৮ থেকে ২০২০ সালের মে পর্যন্ত, পদত্যাগ করার আগে সেখানে উথাপ্পাই ছিলেন ডিরেক্টর।

আরও পড়ুন: সন্তোষ ট্রফিতে ফের বাংলার জয়জয়কার!

ওই সংস্থার নিত্যদিনের কাজের সঙ্গে উথাপ্পার কোনও সম্পর্ক ছিল না। সংস্থার আর্থিক বা পরিচালন ব্যবস্থার সঙ্গেও তাঁর কোনও সম্পর্ক ছিল না। আর্থিক চুক্তির বিনিময়ে ওই সংস্থার সঙ্গে তিনি যুক্ত হন। ২০২০ সালে পদত্যাগ করে সেই তথ্য পিএফ কর্তৃপক্ষকে জানিয়েছিলেন। অন্যদিকে ওই সংস্থায় তিনি যে টাকা ঋণ দিয়েছিলেন, সেই অর্থ ফেরত না পেয়ে মামলা করতে বাধ্য হয়েছেন, আদালতে দাবি উথাপ্পার।